રશિયન અધિકારીના સૂચન મુજબ આખરે બ્રિનલિટ્ઝના કેદીઓ બહારના જગત સાથે પહેલો સંપર્ક કરવા માટે દરવાજાની બહાર નીકળ્યા! સૌથી પહેલો પ્રયત્ન યુવાનોએ કર્યો. આઝાદી મળ્યાના બીજા જ દિવસે ડેન્કા શિન્ડેલ બહાર નીકળીને છાવણીની પાછળના જંગલથી ભર્યા પહાડો પર ચડી ગઈ. લીલી અને એનિમોન્સનાં ફૂલો ખીલવાં શરૂ થઈ ગયાં હતાં અને માઇગ્રેટરી પંખીઓ આફ્રિકાથી આવી રહ્યાં હતાં. થોડી વાર ટેકરી ઉપર બેસી, દિવસનો આનંદ માણીને એ ટેકરી ઊતરી ગઈ અને તળેટીમાં ઊગેલા ઘાસમાં સૂઈને, શ્વાસમાં ભીની સુગંધ ભરી લેતી એ આકાશ સામે તાકી રહી. એ જગ્યાએ એ એટલી બધી વાર પડી રહી, કે તેનાં માતા-પિતાએ તો એમ જ માની લીધું કે પોતાનું દુઃખ રડવા એ ગામના લોકોની પાસે કે પછી રશિયનો પાસે ચાલી ગઈ હશે!